Wakanda on fiktiivinen maa elokuvasta Black Panther.

Black Panther -elokuva perustuu Marvelin sarjakuvaan Musta pantteri. MARVEL/DISNEY

Yhdysvaltojen maatalousministeriö on listannut maat, joiden kanssa sillä on vapaakauppasopimus. Listalta löytyy myös Wakanda, itäisessä Afrikassa sijaitseva maa.

Uups!

Wakanda on ollut olemassa jo vuodesta 1966, tosin vain Marvelin sarjakuvissa. Uudelleen Wakanda nousi julkisuuteen viime vuonna ensi iltansa saaneessa supersankarielokuvassa Black Panther.

Wakanda kerkisi olla maatalousministeriön listalla puolisen vuotta. USDA

Aaseja ja alkoholia

Netissä julkisesti näkyvissä olevalla maatalousministeriön listalla kerrottiin, että USA ja Wakanda käyvät kauppaa muun muassa ankoilla, aaseilla ja lehmillä. Myös tupakkaa ja alkoholia on liikkunut maiden välillä.

Listan huomasi New Yorkissa asuva tietokoneinsinööri Francis Tseng. Hän oli tutkimassa USA:n voimassa olevia maataloustulleja hakeakseen tutkimusapurahaa, kirjoittaa uutistoimisto Reuters.

– Kun näin vapaakauppakumppaneiden listalla Wakandan, olin hyvin hämilläni. Ajattelin, että olen itse sekoittanut asiat jollakin tavalla, kertoo Tseng. Hän kertoo varmuuden vuoksi vielä googlettaneensa Wakandan.

Tseng julkaisi listan maiden välisistä kauppatavaroista twitterissä ja se lähti leviämään.

Wakanda on kuvitteellisen supersankarin Black Pantherin kuvitteellinen kotimaa Itä-Afrikassa. MARVEL/DISNEY

Pois listalta, uusi kauppasota?

Uutiskanava NBC otti yhteyttä maatalousministeriöön, joka heräsi tässä vaiheessa. Ministeriön selityksen mukaan kyseessä oli testi, jonka aikana Wakanda oli lisätty listalle ja se oli unohdettu poistaa. Se oli ollut listalla viime kesästä asti.

Nyt Wakanda on poistettu vapaakauppalistalta.

Washingtonin pääpuheenaihe viime päivinä on ollut presidentti Donald Trumpin virkarikossyytteet. Saattoi olla presidentille jopa helpotus, että huomion pääkaupungissa vei hetkeksi kuvitteellinen afrikkalainen valtio.

Kun Wakanda poistui vapaakauppalistalta, Washingtonin irvileuat jo uumoilivat, että Trump on taas aloittanut uuden kauppasodan.